  Анжелика Тихонова корреспондент 22-тӥ куартолэзе Удмуртиысь «Лудорвай» музей-заповедникын бесерман юртъерез усьтозы. Со сярысь ивортодэтъя «Удмуртия» агентстволэн корреспондентэзлы ужъюртысь тодосъя валтӥсь методист Елена Кочурова вераз. Бесерман юртъерез лэсьтон борды музейын ужасьёс 2017-тӥ арын басьтӥськизы. Ужъёс ньыль ар ӵоже кыстӥськизы. Малы сыӵе кема? Малы ке шуоно юртъермы милям одӥг интыысь гинэ ваемын ӧвӧл, со милям бичамын Балезино ёросысь но, Юкаменск ёросысь но. Кык гуртъёсысь ваемын пуктӥськемъёсмы. Бесерманъёс уло Удмуртимылэн уйпалаз, туж кыдёкын уло, соин ик одӥг нунал куспын вань ужез лэсьтыны уг луы Елена Кочурова, «Лудорвай» музей-заповедникысь тодосъя валтӥсь ӧнерчиЮртъерез кылдытон понна Балезино ёросысь Юнда гуртысь корка, кеносъёс, капка вайизы, нош Юкаменск ёросысь Абашево гуртысь – кык висъетъем гид, йӧгу, мастерской но мунчо. Ваньзэ сое одӥг азбаре бичазы. Елена Кочурова пусйиз, вань пуктэмъёс 20-тӥ даурлэн кутсконаз ӝутэмын вал шуыса. Соин ик музее вайыса, куд-огъёссэ выльдоно луиз. Туж потэ вал ваньзэ вашкала гинэ пуктэммы, но писпулэсь лэсьтэмын ук, писпу 100 арлэсь тросгес улыны уг чида. Корка милемлы туж кельшиз вал, но музее ваеммы бере валатскимы, туж троссэ коръёссэ вошъяны кулэ луоз шуыса, соин ик сыӵе малпан кылдӥз, выль бугро ӵыпоно шуыса. Мае быгатӥмы, вужзэ кельтыны тыршимы ик Елена Кочурова, «Лудорвай» музей-заповедникысь тодосъя валтӥсь ӧнерчиЮртъерез лэсьтон бордын пӧртэм адямиос ужазы. Музейысь ӧнерчиос конкурс но ялылӥзы, кытчы архитекторъёс но, пулэн ужасьёс но пыриськизы. Ужъёсты кык люкетэн быдэстӥзы шуыны луоз. Одӥгъёсыз коркаез, кеносъёсты ӝутӥзы, мукетъёсыз – гидъёсты, мунчоез нойӧгуэз. Выль юртъер «Лудорвай» музей-заповедникез эшшо но узыргес кароз. Милям музеямы кызьы удмуртъёс улӥзы, лымшор палась, уйпалась гинэ возьматыны кулэ ӧвӧл, милям возьматэмын луыны кулэ ӟучъёс но кызьы улӥзы, кыӵе соослэн юртъеръёссы, коркаоссы вал, бигеръёс, бесерманъёс. Адями музее лыктэ ке, со мед Удмуртие вуэм кадь луоз, одӥг нунал куспын со быдэс элькунмес ортчыны мед быгатоз Елена Кочурова, «Лудорвай» музей-заповедникысь тодосъя валтӥсь ӧнерчиКоркалэсь пушсэ музейысь ӧнерчиос бесерман арбериосын, дӥсьёсын, кутъёсын тырмытозы. Пӧртэм чебер, адӟиськымон ӵушконъёс ошылозы. Ми ведь огшоры юртъеръёсты гинэ вайылыны ӧм поталэ соос доры, ми бесерман калыкен туж пыр-поч вераськимы соослэсь культуразэс тодон ласянь, ми соос дорысь туж чебересь дӥськутъёс но вайимы. Кин ке бабушъёссылэсь дӥськутъёссэс сётӥз, музейын со улоз шуыса, сое ваньзы адӟозы шуыса. Асьсэлэн но лыктэмзы, учкемзы луоз Елена Кочурова, «Лудорвай» музей-заповедникысь тодосъя валтӥсь ӧнерчиТодэ вайытом, «Лудорвай» музей-заповедникын удмурт куиськонлы сӥзем адӟытон ужа. Тегъёс: Лулчеберет Музей Удмуртия Лудорвай бесерманъёс  